Այդ հուշագրի ստորագրման արարողության ժամանակ Գագիկ Բեգլարյանը հայտարարեց, թե բուն շինարարության ժամկետներին կարելի կլինի անդրադառնալ մեկուկես տարի անց, երբ ավարտված կլինեն ուսումնասիրություններն ու նախագծային աշխատանքները: Դրանով, փաստորեն, Սերժ Սարգսյանի խոստացած այդ «գիգանտ» ծրագրի իրագործման շուրջ կասկածների «գրոհը» հետաձգվեց: Անցավ ժամանակ, ու Բարկովսկին եկավ Հայաստան: Հրավիրեց մամուլի ասուլիս, մի քանի գունավոր ու պարզունակ սլայդներ ներկայացրեց, այսպես ասած, «պռեզենտացիա» արեց ու էլի կորավ: Այդքանը բավարար էր, որ պաշտոնյաները կրկին հայտարարեին թե հեսա-հեսա, մի քիչ էլ սպասեք, ու երկաթուղին կկառուցվի: Էդ ընթացքում ում ասես չդիմեցին՝ էլ ռուսներին, էլ չինացիներին... Ֆինանսավորում այդպես էլ չգտան: